De to sterkeste klubbene i samarbeidet, Sarpsborg Fotballklubb og Sparta Sarpsborg, hadde hele tiden ønsker om å videreføre sitt klubbnavn i størst mulig grad. Det var steile fronter i navnediskusjonen og mye av debatten ble ført i media. Etter å ha hett FK Sparta Sarpsborg i sesongen 2007 og SFK Sparta gjennom vinteren, ble klubbnavnet i 2008 Sarpsborg Sparta FK. I 2009 endte farsen med at man til slutt falt ned på navnet Sarpsborg 08 Fotballforening.